தணற்காடாய்ச் சூழ்கையிலே பேழை காக்கத் தட்டினான் குதிரையினைத் தறுகண் வேலன்.  பறந்ததுவே லன்குதிரை தெற்கு நோக்கி! பகைவர்களும் தொடர்ந்தார்கள் வேலன் தன்னை! சிறந்தகணக் காயர்நெடும் பரியும் ஆங்கே செல்பகைமேற் சென்றதுசெஞ் சிறுத்தை போலே! மறைந்திடுவான் வேலன்ஒரு காட்டில்! மேட்டில் வாய்ந்திடுவான் பகைகாண! அவன்தி றத்தை அறிந்துபகை பாயுங்கால் குதிரை தன்னை ஆற்றினிலே நீந்துவிப்பான்; தோப்பில் மீள்வான்!  தன்னருமைப் பேழையொடு குதிரை தன்னைத் தட்டுவான்; விரைவினிலே செலுத்து கின்றான்!   பின்தொடரும் பகைவர்சிலர் சோர்ந்து நிற்பார்! பின்செல்லும் கணக்காயர் அவரைக் கொல்வார்! இன்னல்தரும் பகைவர்தொகை குறையும் அங்கே! என்றாலும் அத்தீயோர் தொடரு கின்றார்.